ทองดิ่ง-หุ้นร่วง
การลงทุนในรอบสัปดาห์ที่ผ่านมา (18-22 ก.พ.) ดัชนีหุ้นไทยเดินหน้าสร้างสถิติใหม่
24 ก.พ. 2556

การลงทุนในรอบสัปดาห์ที่ผ่านมา (18-22 ก.พ.) ดัชนีหุ้นไทยเดินหน้าสร้างสถิติใหม่ 
และสามารถชนะดัชนีหุ้นสูงสุดอันดับที่สองของประวัติศาสตร์ตลาดหุ้นไทยที่ระดับ 1,546.24 จุด เมื่อประมาณปี 2538 ไปเรียบร้อยแล้ว 
วันที่ 20 ก.พ. ดัชนีดีดตัวขึ้นไปสูงสุดถึง 1,547.33 จุด และปิดที่ระดับ 1,546.64 จุด บวก 14.57 จุด หลังจากคณะกรรมการนโยบายการเงิน (กนง.) มีมติด้วยคะแนนเสียง 6 ต่อ 1 คงอัตราดอกเบี้ยนโยบายที่ 2.75% และส่งสัญญาณว่าเศรษฐกิจไทยเติบโตได้ดี  
แต่วันรุ่งขึ้นกลับปักหัวลงแรงถึง 17.90 จุด คิดเป็น 1.16% ดัชนีหุ้นปิดที่ระดับ 1,528.74 จุด ท่ามกลางการซื้อขายมากถึง 60,365.82 ล้านบาท ซึ่งเป็นการปรับตัวลงแรงตามตลาดหุ้นทั่วโลก หลังจากมีรายงานจากที่ประชุมคณะกรรมการของธนาคารกลางสหรัฐ (เฟด) เสียงแตกเรื่องมาตรการอัดฉีดเงินเข้าระบบตามมาตรการคิวอี 3 ทำให้ตลาดกังวลว่าสหรัฐจะชะลอ หรือถอนสภาพคล่องออกจากระบบเร็วกว่าที่คาด ทุบราคาสินทรัพย์ทั่วโลกดำดิ่ง ส่งผลให้ราคาทองคำหายไปเกือบ 50 เหรียญสหรัฐ ฉุดให้ราคาทองคำในประเทศหายไปวันเดียวถึง 550 บาท ก่อนกระเตื้องขึ้นมาเหลือลดลง 450 บาท เมื่อวันที่ 21 ก.พ. 2556 




 
ท้ายสัปดาห์ดัชนีปิดที่ระดับ 1,540.13 จุด เพิ่มขึ้น 1.22% จากสัปดาห์ก่อน โดยนักลงทุนสถาบันและนักลงทุนรายย่อย ซื้อสุทธิ ขณะที่นักลงทุนต่างชาติ และบัญชีบริษัทหลักทรัพย์ขายสุทธิ 
ห่วงฟองสบู่หุ้น
ภากร ปีตธวัชชัย รองผู้จัดการ สายงานวางแผนกลยุทธ์องค์กรและการเงิน ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ขอเวลา 1 เดือน เพื่อติดตามแรงซื้อขายที่มีเข้ามาอย่างต่อเนื่องตลอดปี 2556 หากแรงซื้อขายยังมีเข้ามา อาจมีการพิจารณาปรับเพิ่มเป้าหมายวอลุมในปีนี้ให้เพิ่มจากเดิมที่ตั้งไว้อยู่ที่ 3.2 หมื่นล้านบาทต่อวัน
สาเหตุที่ตลาดหลักทรัพย์ต้องติดตามอย่างใกล้ชิดเพื่อประเมินสถานการณ์ เพราะแรงซื้อขายมาจากนักลงทุน 2 กลุ่มหลัก คือ ผู้ลงทุนรายบุคคล โดยในเดือน ม.ค. สัดส่วนการซื้อขายอยู่ที่ 62% ของ 5.6 หมื่นล้านบาทต่อวัน หรือคิดเป็นเม็ดเงิน 3.5 หมื่นล้านบาทต่อวัน เพิ่มขึ้นอย่างมากเมื่อเทียบกับอดีตอยู่ที่ 2 หมื่นล้านบาทต่อวันเท่านั้น หรือเพิ่มขึ้นประมาณ 1.5 หมื่นล้านบาท
ทั้งนี้ ในส่วนของนักลงทุนต่างชาติสัดส่วนการซื้อขายอยู่ที่ 20% ของมูลค่าการซื้อขาย 5.6 หมื่นล้านบาท หรือ 1.3 หมื่นล้านบาทต่อวัน จากเดิม 9,000 ล้านบาท เพิ่มขึ้นมา 4,000 ล้านบาท รวมของ 2 กลุ่มเพิ่มขึ้นอย่างมีนัยสำคัญประมาณ 2 หมื่นล้านบาท และในช่วง 15 วันแรกของในเดือน ก.พ. ยังพบว่าสัดส่วนการซื้อขายของรายย่อยได้เพิ่มขึ้นมาอยู่ที่ 64% ของปริมาณการซื้อขายที่เพิ่มขึ้นด้วยมาอยู่ที่ 6 หมื่นล้านบาทต่อวัน ขณะที่สัดส่วนของนักลงทุนต่างชาติสัดส่วนอยู่ที่ 16%
“ตลาดหลักทรัพย์ขอดูอีก 1 เดือน เพราะไม่ค่อยมั่นใจกับเงินที่ไหลเข้าออกเร็ว และเงินที่ไหลเข้าลงทุนไม่ใช่แค่กระแสเงินจากต่างประเทศเท่านั้น ยังมาจากนักลงทุนรายย่อยด้วย ดังนั้นสิ่งที่ต้องติดตามไม่ใช่ปัจจัยต่างประเทศเท่านั้น ยังต้องจับสัญญาณของรายย่อยด้วย” ภากร กล่าว
แจกหุ้นปันผลฮิต
ด้านบริษัทจดทะเบียน (บจ.) แจกปันผลเป็นหุ้นวันเดียวสะพัด 1,276 ล้านบาท
สมยศ อนันตประยูร ประธานเจ้าหน้าที่ฝ่ายบริหาร บริษัท ดับบลิวเอชเอ คอร์ปอเรชั่น (WHA) แจ้งว่า คณะกรรมการบริษัทมีมติอนุมัติให้นำหุ้นจำนวน 102 ล้านหุ้น มาปันผลเป็นหุ้นให้แก่ผู้ถือหุ้นในอัตรา 5 หุ้นเดิมต่อ 1 หุ้นใหม่ เท่ากับ 0.20 บาท และจ่ายเป็นเงินสดอีกหุ้นละ 0.02 บาท
คุณวุฒิ ธรรมพรหมกุล กรรมการผู้จัดการ โฮม โปรดักส์ เซ็นเตอร์ (HMPRO) กล่าวว่า คณะกรรมการอนุมัติให้จ่ายปันผลเป็นหุ้นจำนวน 1,174.61 ล้านหุ้น ในอัตรา 6 ต่อ 1 หรือจ่ายในอัตราหุ้นละ 0.16 บาท คิดเป็นเงิน 1,174.61 ล้านบาท และจ่ายเป็นเงินสดอีกหุ้นละ 0.06 บาท หลังจากปี 2555 บริษัทมีกำไรสุทธิ 2,679.46 ล้านบาท เพิ่มขึ้น 33.63% จากปี 2554
สาทิส ตัตวธร กรรมการผู้จัดการ บริษัท สาลี่อุตสาหกรรม (SALEE) กล่าวว่า สาเหตุที่ตัดสินใจจ่ายเป็นหุ้นปันผลสูตร 5 หุ้นเดิมต่อ 1 หุ้น หรือหุ้นละ 0.22 บาท รวม 52.36 ล้านบาท เพราะต้องการเก็บเงินสดไว้ลงทุนในปีนี้ จำนวน 450 ล้านบาท ขยายกำลังการผลิตเพิ่มขึ้น 4050% นอกจากนี้หุ้นปันผลยังช่วยเพิ่มสภาพคล่องในการซื้อขายหุ้น